  Виталий Пронин Зинаида Рябинина, валтӥсь редакторКӧня ке нунал ортчыса, пусъём Удмуртилэсь кунлык басьтэм дырысеныз 95 ар тырмонэз.Толон кема вераськыса пуким ваньмылы тодмо-дано удмуртэн Валентин Тубыловен. Валентин Кузьмич шуэ, та праздниклэсь нимзэ кызьы но уг верало: Удмуртилэн вордӥськем нуналыз, Удмурт Республикалэн нуналыз, нош шонер луыны кулэ: удмурт калыклэн кунлык басьтэм нуналыз.Ми ваньмы туж гажаськом шаермес, буре вайиськом асьмелэн кунлыкмы понна улонзэс-тазалыксэс сётэм эшъёсмес. Но та праздник нуналъёсы потэ вылэм элькунмылы ним сётэм калыкез гажамзэс шӧдэммы. Кылем гужемысен ни редакцие ялан жингыръяло удмурт кылъя дышетӥсьёс - сояз я таяз ёросын Прокуратура эскеронъёс ортчытэм бере соослэсь кылзэс юало (административной кыл кутон улэ кыско) удмурт кылъя урокъёслы программаоссэс удмурт кылын гинэ гожъямзы но «мыдлань» учебникъёсъя дышетэмзы понна. Паймыса ми вазенгес вазиськылӥм ни шаерысьтымы Прокуратурае но, Дышетонъя но наукая министерствое но. Нырысетӥосыз чӧлско Россиысь Генеральной прокуратуралэн косонъёсыз вылэ, министерство номырин юрттыны уг быгаты, малы ке шуоно стандартлы тупась учебникъёс поттонлы кулэ трос миллионъёс... Озьыен, туннэ асьмелэн удмурт кылъя учебникъёсмы (соос кун премиен пусъемын ке но) чик ӧвӧл, шуыны луоз? Озьы ке, туннэ Удмуртиысь вань школаосын удмурт кыл но удмурт литература предметъёсты яке воксё пытсаны, яке факультатив амалэ выжтыны кулэ?Тулыс ми, «удмурт дуннеос», асьмеос та выллем ултӥян пыр потӥм, но ӧм сётске. Табере милемлы вазисько лыдӟисьёс. Дышетӥсьёслы сётъямын замечаниос-выговоръёс. Мар понна? Соос озьы ик шуо: кемалась дугдысалмы ни анай кыллы дышетэмысь, мукет ужан инты ӧвӧл... Но тани татын мон тӥледын соглаш ӧвӧл - та сюресэз бырйимы бере, асьмелэн ӧвӧл ни отысь ӝыныё кожыны правомы. Кунлыкмес кылдытӥсьёс нырысь ик оскылӥзы дышетскем адямиослы. Нош тӥ соку ик юскиськиськоды но приказ улэ гожтӥськиськоды... Оло, эскероно дэмен кенешыны?Валамон ини, та югдурез дышетӥсьёс но журналистъёс огназы уз ворме, ужпумез сэрттыны-пертчыны кулэ властьёс. Тӥни сыӵе гинэ кузьым возьмаськом ми. Теги: малпан редакторлэнкылыз  